2005માં ફિલ્મ સ્ટાર વિજયકાંતે તામિલનાડુના રાજકારણમાં અણધાર્યો પ્રવેશ કરેલો. તેમના પક્ષ - દેશિયા મુરપોક્કુ દ્રવિડ કઝગમે વિધાનસભાની ચૂંટણીમાં 10 ટકા વોટ મેળવ્યા અને લોકસભાની ચૂંટણીમાં પણ વિકલ્પરુપે ઉભર્યો. મતદાતાની વિકલ્પની ઝંખના અહીં દેખાઈ. હવે, રજનીકાંત અને કમલ હસન દાયકા પહેલા વિજયકાંતે કરેલા પ્રદર્શનનું પુનરાવર્તન કરવા જ ઈચ્છે છે, પણ જરા જુદી રીતે. સુપરસ્ટારની ઈમેજ ધરાવતા રજનીકાંતના પુષ્કળ પ્રસંશકો છે અને તે કાયમ રાજકારણ-પ્રવેશની વાત કરતા રહ્યા છે 1996માં પણ રજનીકાંતે AIDMK સામે મોરચો માંડેલો. તે વખતે જયલલિતાની પહેલી ટર્મ હતી અને સરકારના ભ્રષ્ટાચાર અને નિરંકુશતા સામે આક્રોશ ઠાલવેલો. જોકે, તે સીધા રાજકારણમાં ન પ્રવેશ્યા. પણ આદ્યાત્મિકતા અને લોકપ્રિયતાના સહારે રાજકારણમાં નવું પરિમાણ લાવવાનો અણસાર જરુર આપ્યો. અંગત ધાર્મિકતા અને વ્યક્તિગત નેતૃત્વના મુદ્દા પર તેમને ભાર મૂક્યો, જેથી જમણેરી પરિબળોના તે લાડકા બન્યા. અત્યારસુધી રાજ્યમાં હિંદુત્વની રાજનીતિને ઝાઝી સફળતા મળી ન હતી, પણ રજનીકાંતના આ મુદ્દાથી તેમને બળ મળ્યું.